Ehdotus NEUVOSTON PÄÄTÖS Euroopan unionin puolesta esitettävän kannan vahvistamisesta Maailman kauppajärjestön (WTO) ministerikokouksessa siltä osin kuin on kyse pyynnöstä myöntää poikkeuslupa vähiten kehittyneiden maiden palvelujen ja palvelujen tarjoajien etuuskohtelua varten /* KOM/2011/0871 lopullinen - 2011/0426 (NLE) */





PERUSTELUT 1. EHDOTUKSEN TAVOITE Tämän ehdotuksen tavoitteena on mahdollistaa se, että Euroopan unioni liittyy Maailman kauppajärjestössä WTO:ssa saavutettuun konsensukseen poikkeusluvan[1] hyväksymisestä WTO:n ministerikokouksessa. Ehdotuksen mukaan neuvosto valtuuttaa komission esittämään WTO:ssa Euroopan unionin puolesta konsensukseen liittymistä koskevan unionin kannan WTO-sopimuksen IX artiklan mukaiseen pyyntöön, joka koskee etuuskohtelun myöntämistä vähiten kehittyneiden maiden palveluille ja palvelujen tarjoajille. 2. EHDOTUKSEN OIKEUSPERUSTA Silloin kun kansainvälisellä sopimuksella perustetun elimen on annettava säädöksiä, joilla on oikeusvaikutuksia, neuvosto tekee päätöksen unionin puolesta esitettävien kantojen vahvistamisesta komission tai unionin ulkoasioiden ja turvallisuuspolitiikan korkean edustajan ehdotuksesta Euroopan unionin toiminnasta tehdyn sopimuksen 218 artiklan 9 kohdan mukaisesti. Poikkeusluvan myöntäminen kuuluu tämän määräyksen soveltamisalaan, sillä päätöksen tekee elin (WTO:n ministerikokous), joka on perustettu kansainvälisellä sopimuksella, joka vaikuttaa EU:n oikeuksiin ja velvoitteisiin. Suunniteltu poikkeuslupa liittyy palvelujen kauppaa koskevan yleissopimuksen mukaisiin velvoitteisiin ja koskee kaikkia palvelualoja, myös kuljetuspalveluja. Sen vuoksi ehdotettu päätös kuuluu SEUT-sopimuksen 91 artiklan, 100 artiklan ja 207 artiklan 4 kohdan ensimmäisen alakohdan soveltamisalaan. 3. EHDOTUKSEN SOVELTAMISALA Komissio valtuutetaan esittämään Euroopan unionin puolesta unionin puoltava kanta pyyntöön, joka koskee lupaa poiketa palvelukaupan yleissopimuksen (GATS) II artiklan 1 kohdasta siltä osin kuin on kyse etuuskohtelun myöntämisestä vähiten kehittyneiden maiden palveluille ja palvelujen tarjoajille myöntämättä samaa kohtelua kaikkien muiden WTO:n jäsenten vastaaville palveluille ja palvelujen tarjoajille. Euroopan parlamentille tiedotetaan välittömästi ja täysimääräisesti Euroopan unionin toiminnasta tehdyn sopimuksen 218 artiklan 10 kohdan mukaisesti. 2011/0426 (NLE) Ehdotus NEUVOSTON PÄÄTÖS Euroopan unionin puolesta esitettävän kannan vahvistamisesta Maailman kauppajärjestön (WTO) ministerikokouksessa siltä osin kuin on kyse pyynnöstä myöntää poikkeuslupa vähiten kehittyneiden maiden palvelujen ja palvelujen tarjoajien etuuskohtelua varten EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 91 artiklan ja 100 artiklan sekä 207 artiklan 4 kohdan ensimmäisen alakohdan yhdessä 218 artiklan 9 kohdan kanssa, ottaa huomioon Euroopan komission ehdotuksen sekä katsoo seuraavaa: (1) Maailman kauppajärjestön perustamisesta tehdyn Marrakeshin sopimuksen, jäljempänä ’WTO-sopimus’, IX artiklassa vahvistetaan menettelyt WTO-sopimuksen liitteissä 1A, 1B ja 1C sekä näiden liitteissä olevia monenkeskisiä sopimuksia koskevien poikkeuslupien myöntämiseksi. (2) On pyydetty poikkeuslupaa, jotta WTO:n jäsenet voisivat myöntää etuuskohtelun vähiten kehittyneiden maiden palveluille ja palvelujen tarjoajille myöntämättä samaa kohtelua kaikkien muiden WTO:n jäsenten vastaaville palveluille ja palvelujen tarjoajille (Cite relevant WTO doc in a footnote), jolloin tehtäisiin poikkeus palvelukaupan yleissopimuksen II artiklan 1 kohdan mukaisesta velvoitteesta. (3) On Euroopan unionin edun mukaista puoltaa poikkeuslupaa koskevaa pyyntöä ja päättää näin Dohan kehitysohjelman puitteissa käytävien palveluja käsittelevien neuvottelujen osa, joka on vähiten kehittyneisiin maihin kuuluvien jäsenten kannalta erityisen tärkeä, ON HYVÄKSYNYT TÄMÄN PÄÄTÖKSEN: 1 artikla Maailman kauppajärjestön ministerikokouksessa esitettävänä Euroopan unionin kantana on puoltaa Maailman kauppajärjestön perustamisesta tehdyn Marrakeshin sopimuksen IX artiklan 3 kohdan mukaista pyyntöä poikkeusluvasta, jonka perusteella WTO:n jäsenet voivat myöntää etuuskohtelun vähiten kehittyneiden maiden palveluille ja palvelujen tarjoajille. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] Poikkeusluvilla (waivers) tarkoitetaan WTO:n yleisneuvoston ja ministerikokouksen myöntämiä lupia poiketa väliaikaisesti tietyistä WTO:n velvoitteista, joita olisi muutoin sovellettava.